กรุงเทพประกันภัยลุยสปป.ลาว
กรุงเทพประกันภัย ร่วมมือพันธมิตรตั้งบริษัทใหม่ในลาว จับอุตสาหกรรมพลังงาน
14 ส.ค. 2558

กรุงเทพประกันภัย ร่วมมือพันธมิตรตั้งบริษัทใหม่ในลาว จับอุตสาหกรรมพลังงาน 
นายชัย โสภณพนิช ประธานกรรมการ บริษัท กรุงเทพประกันภัย เปิดเผยว่า บริษัทอยู่ระหว่างร่วมมือกับพันธมิตร 3-4 ราย เพื่อเข้าไปลงทุนจัดตั้งบริษัทประกันวินาศภัยแห่งใหม่ในลาว มีทุนจดทะเบียน 2 ล้านเหรียญสหรัฐ กรุงเทพประกันภัยถือหุ้น 45% หรือราว 9 แสนเหรียญสหรัฐ นักลงทุนท้องถิ่นถือหุ้น 10% ส่วนที่เหลือเป็นนักลงทุนรายอื่น คาดว่าจะดำเนินการเสร็จภายในเดือน ส.ค.นี้
“ตลาดประกันวินาศภัยในลาวมีความน่าสนใจมาก เพราะมีขนาดอุตสาหกรรมที่ค่อนข้างใหญ่ ทั้งเหมืองแร่ และเขื่อนผลิตไฟฟ้า เราสามารถเข้าไปให้บริการในส่วนนี้ได้ ส่วนที่กัมพูชาและอินโดนีเซียก็เข้าไปลงทุนนับ 10 ปีแล้ว ยังมีกำไรอยู่ ขณะที่ฟิลิปปินส์ก็อยู่ระหว่างเจรจากับพันธมิตร และเวียดนามก็กำลังศึกษาดูว่าจะมีโอกาสกลับเข้าไปลงทุนอีกหรือไม่ เพราะก่อนหน้านี้เราเคยเข้าไปลงทุนในเวียดนามแล้ว แต่สุดท้ายก็ต้องขายหุ้นออกไป ส่วนการลงทุนในมาเลเซียเราก็ประมูลแข่งสู้กับสหรัฐไม่ได้ ก็คงต้องรอดูไปก่อน” นายชัย กล่าว
อย่างไรก็ตาม การเปิดประชาคมเศรษฐกิจอาเซียน (เออีซี) จะมีขึ้นหรือไม่นั้น ธุรกิจประกันวินาศภัยก็ยังเหมือนเดิม ไม่ได้กระตุ้นให้ไปลงทุนในต่างประเทศมากขึ้น เนื่องจากต้องใช้เงินลงทุนสูง เช่น ที่มาเลเซียต้องมีเงินลงทุนราว 150 ล้านริงกิต หรือเกือบ 1,500 ล้านบาท ซึ่งก็ยังไม่แน่ใจว่างานที่ได้จะคุ้มค่ากับเงินที่เข้าไปลงทุนไว้หรือไม่
ทั้งนี้ เนื่องจากบริษัทประกันวินาศภัยในมาเลเซียเองเกิน 50% เป็นบริษัทท้องถิ่น หรือในสิงคโปร์ 90% ก็เป็นต่างชาติ ส่วนที่เมียนมาเองก็ต้องมีเงินกองทุนขั้นต่ำ 50 ล้านเหรียญสหรัฐ หรือราว 1,500 ล้านบาทเช่นกัน เนื่องจากไม่ต้องการให้มีบริษัทมากเกินไปในประเทศตัวเอง ขณะที่ไทยเองก็ยังไม่มีนโยบายที่จะออกใบอนุญาตให้นักลงทุนรายใหม่ และยังจะประกาศเพิ่มเงินกองทุนเป็น 200 ล้านบาทอีก
“เออีซีจะช่วยได้มากในเรื่องการค้าชายแดนมากกว่า พวกอุตสาหกรรมจะได้ประโยชน์มาก ส่วนเรื่องธุรกิจการเงิน ประกันยังมีข้อกำกัดอยู่ว่า ต้องไปเปิดสาขาที่ไหน” นายชัย กล่าว
ขณะที่แผนการขยายการลงทุนในประเทศนั้น หากเป็นการควบรวมกิจการระหว่างกัน ก็คงต้องรอเรื่องเงินกองทุนใหม่ให้ชัดเจนก่อน ซึ่งถ้าเป็นประโยชน์ก็พร้อมทั้งการแลกหุ้นระหว่างกันหรือการซื้อกิจการ